Marie Cardinal
Store norske leksikon,Språk og litteratur,Litteratur i verden,Europa,Frankrikes litteratur,Frankrikes litteratur på 1900-tallet
Marie Cardinal var en fransk forfatter. Hun ble født i Alger og bodde størstedelen av sitt voksne liv i Canada. Cardinal var en av de ledende franskspråklige feministiske forfatterne. Hennes samfunnskritiske engasjement var fylt med trassig optimisme, og bøkene preges ofte av humor og sterke følelser.
Blant Cardinals første bøker kan nevnes La souricière (1965) og La Clé sur la porte (1972), samt det viktige kvinnepolitiske essayet La Cause des femmes (1973), skrevet sammen med Gisèle Halimi (født 1927). Mest kjent er hun for Les Mots pour le dire (1976, norsk oversettelse Gjennom ordene, 1979), som tar utgangspunkt i psykoanalytisk terapi og som skildrer hvordan det språklige uttrykket virker frigjørende.Marie Cardinals senere bøker er mindre militante og mer lyriske. Dette gjelder ikke minst Au Pays de mes racines (1980), en reiseskildring fra Algerie. Av andre romaner kan nevnes Une vie pour deux (1978, norsk oversettelse Et liv for to, 1982), Le passé empiété (1983, norsk oversettelse Attersting, 1984), Les grands désordres (1987, norsk oversettelse Gjennom kaos, 1989), Comme si de rien n'était (1990) og Amour... amours... (1998). Les mer i Store norske leksikon Frankrikes litteratur